"Det er sommer, det er sol og det er søndag", får man næsten lyst til at synge, da ugens sidste dag viser sig fra sin smukke side med sol og varme. De fleste er stået op til sol fra morgenstunden, men enkelte steder er søndagen startet med skyer og tåge. Solen vil dog ret hurtigt få bugt med skyerne, hvilket i sidste ende vil give blå himmel til alle. Solen vil dermed det meste af dagen skinne over det ganske land og give gode betingelser for en søndagsudflugt i det fri. Op til 24 grader Lørdag nåede termometret op på 22 grader i Horsens som det varmeste sted. Men søndag vil det blive endnu varmere. I det centrale Jylland, længst væk fra kysterne, forventes temperaturen at kunne stige til omkring 23 graders varme, lokalt op til 24 grader. Med svage vindforhold vil det føles som en sommerdag. I resten af landet når termometret op mellem 17 og 21 grader, men langs kysterne vil det kølige havvand samt risiko for havgus holde temperaturen nede på beskedne 11 til 14 grader. Højt UV-indeks Opholder man sig i længere tid ude i det skønne forårsvejr skal solcremen findes frem. UV-indekset forventes at ramme mellem 6,0 og 6,5.
Det sommerlige vejr fortsætter søndag, hvor temperaturen kan nå op på 24 grader.